स्टार बिनाको मनाङ
गत वर्ष मनाङ मर्स्याङदी क्लबले कीर्तिमान आठौंपल्ट सहिद स्मारक ‘ए’ डिभिजन लिगको उपाधि कब्जा गर्ने क्रममा एपीएफसँगको भेटमा २–१ को जित हात पारेको थियो ।
काठमाडौँ — गत वर्ष मनाङ मर्स्याङदी क्लबले कीर्तिमान आठौंपल्ट सहिद स्मारक ‘ए’ डिभिजन लिगको उपाधि कब्जा गर्ने क्रममा एपीएफसँगको भेटमा २–१ को जित हात पारेको थियो ।मनाङले यसपालि उपाधि रक्षा गर्ने अभियान बुधबार उही एपीएफलाई २–० ले हराएर सुरु गरेको छ । विभागीय टिमविरुद्ध जितको अन्तर बढाए पनि मनाङको टिममा ठूलै परिवर्तन देखियो । उसले स्थापित खेलाडीलाई गुमाएको छ । अर्थात् स्टार खेलाडीबिनाको टिम बनेको छ मनाङ ।सातदोबाटोस्थित एन्फा कम्प्लेक्समा ३ अंक जोड्दा पहिलो रोजाइमा खेलेका तीन खेलाडीमात्रै यसपालि दशरथ रंगशालामा सुरुमै मनाङको जर्सीमा उत्रिए । डिफेन्सद्वय सुरज विश्वकर्मा, कमल श्रेष्ठ र फरवार्ड विमल रानाबाहेक बुधबार सशस्त्र प्रहरी बलको क्लबविरुद्ध हात पारेको जितमा पहिलो रोजाइका अरु आठ खेलाडी नयाँजस्तै हुन् ।अस्ट्रेलियाबाट लिग खेल्न स्वदेश आएका विंगर जगजित श्रेष्ठ एक दशकपछि मनाङमा फर्किए । पछिल्लो सिजन बेन्चमै रहेका मिडफिल्डर पूजन उपरकोटीले खेलको अन्त्यतिरमात्रै मैदानमा उत्रने अवसर पाउँथे । फरवार्ड रन्जन विष्टलाई चिरपरिचित प्रतिद्वन्द्वी थ्रीस्टारबाट ल्याइयो । गोलकिपर दीप कार्कीले गत सिजन मछिन्द्रबाट खेलेका थिए ।ए डिभिजन लिगमा डेब्यु गर्दै जीवन गुरुङ र एकराज बुढाथोकीले पहिलो रोजाइमै खेल्न पाए । विगतमा यस्तो अवसर, त्यो पनि मनाङजस्तो टिममा बिरलै पाइन्थ्यो ।खासमा पुराना खेलाडी सुजल श्रेष्ठ, विशाल श्रेष्ठ, विशाल राई, विराज महर्जन, दीपक राईसहित हेमन गुरुङ र एडेलाजा सोमिडे बाहिरिएपछि मनाङ स्टार खेलाडीविहीन देखिएको हो । यी सातै खेलाडी मछिन्द्रमा पुगेका छन् । मनाङले आफ्नो टिममा भित्र्याएर एएफसी कप खेलेका देवेन्द्र तामाङ र अभिषेक रिजाललाई पनि जोगाउन सकेन ।मिडफिल्डर अन्जन विष्ट भने मनाङमै रहे । तर, उनी विश्वकप २०२२ छनोटमा कुवेतविरुद्ध प्रतिस्पर्धा गर्न थिम्पु उड्नुअघि ‘नाइट क्लब काण्ड’ मा संलग्न भएपछि अरु तीन खेलाडीसँगै निलम्बनमा परेका छन् । नाइजेरियाली प्रशिक्षक तोपे फुजाले अन्जनलाई नै केन्द्रमा राखेर यो लिगको लागि तयारी गरिरहेका थिए । तर, उनलाई गत शुक्रबार अखिल नेपाल फुटबल संघ (एन्फा) ले फुटबल खेल्नबाटै ४५ दिन निलम्बन गर्ने निर्णय गरेपछि मनाङ संकटामा परेको हो ।यति लामो कारबाहीलाई लिएर यो लिग नै बहिष्कार गनुपर्ने कुरा पनि क्लबमा उठ्यो । तर, खास कुरा अन्जनको निलम्बनमात्रै होइन । घरेलु फुटबलमा चलेका खेलाडीलाई जोगाउन सकेन नै, स्टार खेलाडीलाई भित्र्याउन पनि सकेन । त्यसैले मनाङ स्टारविहीन बनेको हो ।मनाङको टिम गत वर्ष पनि फुजाले सम्हालेका थिए तर प्रशिक्षकको औपचारिकता भने सुमन श्रेष्ठले पूरा गरेका थिए । यसपालि पनि उस्तै भूीमकामा देखिएका छन्, धनेश्वर प्रजापति । गत वर्षको लिग सुरु हुँदाताका मछिन्द्रमा रहेका प्रजापतिले चलेका सात खेलाडीले क्लब छाडे पनि त्यसको असर नपरेको बताए । ‘पहिलो खेलमा गाह्रै हुन्छ तर हामीले ३ अंक जोडेका छौं,’ एपीएफविरुद्धको जितपछि उनले भने, ‘हामीले जो छ (खेलाडी) त्यहीलाई केन्द्रित गर्नुपर्ने हो । अरुमा ध्यान दिएका छैनौं । जो उपलब्ध छ, त्यसैलाई उपयोग गर्छौं । उनीहरू (सात खेलाडी) को अभाव खट्किएजस्तो लागेन ।’ तर दशरथ रंगशालामा मनै लोभ्याउने शैलीमा खेल्ने आफ्नो परम्पराको नजिक पनि देखिएन मनाङ ।विमलको दुई गोलएपीएफविरुद्ध दुवै गोल विमल रानाले गरे । उनले २८ औं मिनेटमा हेडद्वारा गोलको खाता खोल्दा जगजितको क्रस उपयोग गरे । उनले कोआरा लार्बा फ्लोरेन्टको पासमा दोस्रो गोल ३४ औं मिनेटमा गरे । बुद्धिमान राईले नवौं मिनेटमा प्रहार गरेको बलमा पोस्ट बाधक नबनेको भए खेलको कथाले अर्कै मोड लिनसक्थ्यो । दोस्रो हाफमा मनाङलाई एपीएफले दबाबमा राखेको थियो ।गत सिजन च्यासलबाट खेलेका डिफेन्डर फ्लारेन्ट यसपालि मनाङ आएका हुन् । मनाङको मिडफिल्डमा आएका भारतका दयानन्द सिंहको पनि नेपाली लिगमा डेब्यु नै हो । चोटमुक्त हुँदै एक वर्षपछि खेमला फर्किएका आदित्य चौधरी पनि मनाङको टिममा नयाँ नै थिए । वैकल्पिक ९ खेलाडीमा आदित्य, एनआरटीबाट खेलेका सुशील लामा, असिम गुरुङ र सरस्वतीका पूर्वगोलकिपर अशोक बरालबाहेक अरु ‘ए’ डिभिजन लिगमा नयाँ खेलाडी हुन् ।एक जमाना मनाङको डिफेन्डर रहेका राजेन्द्र तामाङले आफ्नै पूर्व क्लबविरुद्ध एपीएफलाई मैदानमा उतारे । ‘डिफेन्डिङ च्याम्पियन (मनाङ) टिम राम्रो छ । हामीले उसका खेलाडीमा इन्डुरेन्स कमीको फाइदा लिन सकेनौं,’ उनले भने, ‘मनाङ एउटा ब्रान्ड हो । तर पहिला र अहिलेको टिममा धेरै अन्तर छ । पहिला राम्रो शैलीमा खेल्नुपर्छ भन्ने थियो र खेल्थ्यौं । गोल पनि चाँडै निस्किन्थ्यो । अहिलेको मनाङ टिममा अनुभवी खेलाडी भएर पनि थुप्रै कमजोरी छ ।’